google/wiki40b huggingface dataset:
Ο Δολοφόνος με το Αγγελικό Πρόσωπο

Πλοκή ταινίας

Ο Τζεφ Κοστέλο (Αλέν Ντελόν) είναι ένας επαγγελματίας πληρωμένος εκτελεστής, που έχει έναν μεθοδική τρόπο δράσης που περιλαμβάνει στο άλλοθι του και την ερωμένη του, την Τζέιν (Ναταλί Ντελόν). 
Αφού αναλαμβάνει ένά συμβόλαιο για την δολοφονία ενός ιδιοκτήτη νυχτερινών κέντρων διασκέδασης, φαίνεται να αφήνει πίσω του πολλούς μάρτυρες, συμπεριλαμβανομένων της πιανίστριας Βαλέρι (Κάθυ Ροζιέ). Η αστυνομία θα αρχίσει να μαζεύει διάφορους υπόπτους και θα τους βάλει στην σειρά για να ακολουθήσει η διαδικασία αναγνώρισης απο τους μάρτυρες του φόνου. Αναμέσα στους υπόπτους θα βρισκέται και ο Κοστέλο αλλά μόνο ένας από τους μαρυρες θα τον αναγνώρισει ως τον δολοφόνο, ενώ οι υπόλοιποι δεν θα το κάνουν. 
Ο Επιθεωρητής (Φρανσουά Περιέ) πιστεύει ότι ο Κοστέλο είναι ο δολοφόνος παρά το γεγονός ότι έχει ακλόνητο άλλοθι που τον θέλει να βρισκέται στην αρραβωνιαστικιά του την στιγμή του φόνου.
Ο Κοστέλο θα αφεθεί τελικά ελεύθερος και θα πάει στο συμφωνήμενο σημείο συνάντησης στην αερογέφυρα του μετρό για να του καταβάλλουν οι  εργοδότες του την αμοιβή του. Εκεί θα πυροβολήθει και θα τραυματίστει από έναν άνδρα που σταλθήκε από τους εργοδότες του. Αφού δένει το τραύμα του θα αναπαύτει στο σπίτι του. Αργοτέρα θα επιστρέψει στο νυχτερινό κέντρο διασκέδασης και πάει στην πιανίστρια Βαλέρι για να μάθει γιατί τον καλύψε και δεν τον κατεδώσε στην αστυνομία.

Εν τω μεταξύ, η αστυνομία διερευνά το διαμέρισμα της Τζέιν και της προσφέρει μια συμφωνία: να αποσύρει το άλλοθι της για τον Κοστέλο και θα την αφήσουν μόνη της. Η Τζέιν απορρίπτει την προσφορά και τους δείχνει την  πόρτα. 
Στην επιστροφή στο διαμέρισμά του ο Κοστέλο βρίσκει τον άντρα που τον είχε πυροβόλησει στην αερογέφυρα, ο οποίος του δίνει χρήματα και του προσφέρει ένα νέο συμβόλαιο. Ο Κοστέλο τον ακινητοποίει και τον αναγκάζει να αποκαλύψει την  ταυτότητα του αφεντικού του, Ολιβιέ Ρέι (Ζαν Πιέρ Ποσιέ). 
Μετά απο μια καταδίωξη στο Μετρό από αρκετούς μεταμφιεσμένους μπάτσους και μια τελευταία επίσκεψη στην Τζέιν, ο Κοστέλο πηγαίνει στο σπίτι του Ρέι, το οποίο αποδεικνύεται ότι είναι το σπίτι όπου η πιανίστρια μένει. 
Ο Κοστέλο σκοτώνει τον Ρέι και γυρίζει στο νυχτερινό κέντρο διασκέδασης. 
Αυτή τη φορά δεν κάνει καμία  προσπάθεια να κρύψει την παρουσία του. Περπατά προς το μέρος που παίζει πιάνο η Βαλέρι, η οποία τον συμβουλεύει να  φύγει. 
Όταν βγάζει το όπλο του και το στρέφει προς αυτήν, θα τον ρωτήσει ήσυχα «Γιατί, Τζεφ;» 
Μετά από μια στιγμή έντασης,  το κοινό ακούει  πυροβολισμούς, αλλά δεν είναι από το όπλο του. Ο Κοστέλο πέφτει στο έδαφος και πεθαίνει. Ένας αστυφύλακας λέει στην Βαλέρι ότι είναι  τυχερή που η αστυνομία ήταν  εκεί, διότι διαφορετικά ο Κοστέλο θα την είχε σκοτώσει. Αλλά οταν ο Επιθεωρητής σηκώνει το όπλο  του Κοστέλο, διαπιστώνει ότι  είχε αφαίρεσει όλες  τις σφαίρες πριν από την είσοδο του στο Κλαμπ.
ISIN

Ο Διεθνής Αριθμός Αναγνώρισης Χρεογράφων (αγγλικά: International Securities Identification Number, ISIN) προσδιορίζει με μοναδικό τρόπο ένα χρεόγραφο. Η διάρθρωσή του ορίζεται στο πρότυπο ISO 6166. Ο κωδικός ISIN είναι ένας αλφαριθμητικός κωδικός 12 χαρακτήρων ο οποίος χρησιμεύει για την ομοιόμορφη αναγνώριση ενός χρεογράφου μέσω της ομαλοποίησης του εκχωρηθέντος εθνικού αριθμού, εφόσον υπάρχει, κατά τη διαπραγμάτευση και τον διακανονισμό.

Ιστορία

Οι ISIN χρησιμοποιήθηκαν για πρώτη φορά το 1981, αλλά δεν έτυχαν ευρείας αποδοχής μέχρι το 1989, όταν οι χώρες της G30 συνέστησαν την υιοθέτησή τους. Ο ISIN εγκρίθηκε ένα χρόνο αργότερα από το ISO με το πρότυπο ISO 6166. Αρχικά οι πληροφορίες διανέμονταν μέσω CD-ROM και αργότερα αντικαταστάθηκαν από τη διανομή μέσω του διαδικτύου. Το 2004, η Ευρωπαϊκή Ένωση ανέθεσε τη χρήση αναγνωριστικών μέσων σε ορισμένες από τις κανονιστικές της εκθέσεις, οι οποίες περιελάμβαναν το ISIN ως έναν από τους έγκυρους αναγνωριστικούς κωδικούς.
Βαρυτική μοναδικότητα

Βαρυτική μοναδικότητα (αγγλικά: gravitational singularity) ονομάζεται η περιοχή στον χωροχρόνο, όπου το βαρυτικό πεδίο ενός ουράνιου σώματος γίνεται άπειρο με έναν τρόπο τέτοιο, που δεν εξαρτάται στο σύστημα συντεταγμένων. Αυτές οι ποσότητες είναι οι βαθμιδωτές σταθερές καμπυλώσεις του χωροχρόνου, πράγμα το οποίο συναύδει με μία μεζούρα πυκνότητας της ύλης. Από τη στιγμή που τέτοιες ποσότητες γίνονται άπειρες μέσα στη μοναδικότητα, οι νόμοι του φυσιολογικού χωροχρόνου δεν μπορούν να υπάρξουν.
Χρίστος Μέσης

Βιογραφικά στοιχεία

Ο Χρίστος Μέσης γεννήθηκε στη Λεμεσό στις 25 Αυγούστου 1957. Ομιλεί, πέρα από την ελληνική, την αγγλική και τη γερμανική γλώσσα. Σπούδασε μηχανολογική μηχανική στο Πολυτεχνείο Άαχεν στη Γερμανία. Εργάζεται ως μηχανολόγος μηχανικός.
Είναι νυμφευμένος με τη Λίζα Φλωρίδου και έχει ένα υιό και μία κόρη.

Πολιτική διαδρομή

Από το 1987 έως το 1991 διετέλεσε πρόεδρος της ΠΟΦΝΕ. Την περίοδο 1994-2000 διετέλεσε αντιπρόεδρος του Οργανισμού Νεολαίας Κύπρου (ΟΝΕΚ). Την περίοδο 1998-2008 ήταν μέλος του εκτελεστικού γραφείου του ΔΗΚΟ. Με δική του απόφαση τερμάτισε την παρουσία του στο εκτελεστικό γραφείο του κόμματος και αποστασιοποιήθηκε.
Στις Δημοτικές εκλογές του 2001 εκλέχθηκε Δήμαρχος Μέσα Γειτονιάς, θέση στην οποία επανεκλέχθηκε στις Δημοτικές εκλογές του 2006. Διετέλεσε αντιπρόεδρος της Ένωσης Δήμων Κύπρου την περίοδο 2002-2011 και αντιπρόεδρος της Επιτροπής των Περιφερειών της Ευρωπαϊκής Ένωσης την περίοδο 2004-2011.
Στις βουλευτικές εκλογές του 2011 εκλέχτηκε βουλευτής στην Εκλογική Περιφέρεια Λεμεσού με το ΑΚΕΛ. Διεκδίκησε επανεκλογή στις βουλευτικές εκλογές του 2016 αλλά δεν εκλέχτηκε.
Ως βουλευτής, διετέλεσε μέλος της Κοινοβουλευτικής Επιτροπής Άμυνας, της Κοινοβουλευτικής Επιτροπής Εμπορίου και Βιομηχανίας, της Κοινοβουλευτικής Επιτροπής Εξωτερικών και Ευρωπαϊκών Υποθέσεων και της Κοινοβουλευτικής Επιτροπής Εσωτερικών. Επιπλέον, ήταν μέλος της αντιπροσωπίας της Βουλής στη Διάσκεψη των Επιτροπών Ευρωπαϊκών Υποθέσεων των Κοινοβουλίων των Χωρών Μελών της Ευρωπαϊκής Ένωσης.
Στις προεδρικές εκλογές του 2018 ήταν επικεφαλής του επιτελείου του υποωήφιου προέδρου Σταύρου Μαλά.
Βαλκανικοί Αγώνες Στίβου 2015

Οι Βαλκανικοί Αγώνες Στίβου 2015 έγιναν στο Πιτέστι της Ρουμανίας στις 1 και 2 Αυγούστου. Νικήτρια στη βαθμολογία αναδείχθηκε η Ρουμανία τόσο στους άνδρες όσο και στις γυναίκες.

Λεπτομέρειες

Στους αγώνες μετείχαν αθλητές και αθλήτριες από 16 χώρες καθώς μετείχε για πρώτη φορά το Ισραήλ που έγινε η 16η χώρα-μέλος της Βαλκανικής Αθλητικής Συνομοσπονδίας (ABAF). Το αγωνιστικό πρόγραμμα δεν άλλαξε. Διεξήχθησαν είκοσι αγωνίσματα ανδρών-γυναικών. 
Η Ρουμανία πήρε την πρώτη θέση στη βαθμολογία και κατέκτησε τα περισσότερα συνολικά μετάλλια: 28 (5-11-12). Πολυνίκης αναδείχθηκε η Τουρκία με 9 νίκες, 17 μετάλλια συνολικά (9-4-4), καθώς ήταν πολυνίκης στους άνδρες με 6 χρυσά. Ακολούθησε η Σλοβενία με 7 νίκες, 10 μετάλλια (7-2-1), που ήταν πολυνίκης στις γυναίκες με 4 νίκες. Έπονται Ελλάδα με 15 (3-8-4) και Βουλγαρία με 14 (5-4-5) μετάλλια.

Ανδρών

*Διεξήχθησαν ξεχωριστά πρωταθλήματα.

**Στην ομαδική βαθμολογία συνυπολογίστηκαν τα
αποτελέσματα των 10χλμ νέων ανδρών και 10χλμ εφήβων. 
Η Τουρκία ήταν πρώτη και στη συνολική βαθμολογία του βάδην (Α-Γ) με 53β.

Γυναικών

*Διεξήχθησαν ξεχωριστά πρωταθλήματα.

**Στην ομαδική βαθμολογία συνυπολογίστηκαν τα
αποτελέσματα των 10χλμ νέων γυναικών και 5χλμ νεανίδων. 
Στη συνολική βαθμολογία του βάδην (Α-Γ) πρώτη ήταν η Τουρκία με 53β.
Λέων Αλλάτιος

Βιογραφικά στοιχεία

Γεννήθηκε το 1586 στην Χίο. Γονείς του ήταν ο Νικόλαος και η Σεβαστή το γένος Νευρίδα, ορθόδοξοι το θρήσκευμα. Σχολείο πήγε στην πατρίδα του, και ήλθε σε ηλικία εννέα ετών στην Καλαβρία της Ιταλίας, με τη βοήθεια του θείου του Μιχαήλ Ναυρίδη για να συνεχίσει τις σπουδές του. Το 1600 γράφτηκε στο Ελληνικό Γυμνάσιο Αγίου Αθανασίου στη Ρώμη και σπούδασε φιλοσοφία, θεολογία και γραμματική.
Ήταν προικισμένος με κρίση σπάνια, μνήμη απέραντη, και καταπληκτική ευμάθεια. Διέπρεψε στις σπουδές του και έγινε ένας από τους σημαντικότερους φιλολόγους της εποχής του. Είχε δε το χάρισμα να συνομιλεί με έμμετρους στίχους. 
Επέστρεψε από πατριωτισμό στην πατρίδα του, αλλά δεν άντεξε τον μονότονο και βαρετό βίο της επαρχίας και επανήλθε στην Ρώμη. Επιδόθηκε στην σπουδή της ιατρικής από τον περιφανή Ιούλιο Λαγάλλα, και έγραψε την βιογραφία του.
Έλαβε σειρά υψηλών αξιωμάτων. Έγινε σύμβουλος επί θρησκευτικών θεμάτων του καρδινάλιου Βισκία, και διορίστηκε από τον Πάπα Παύλο Ε' καθηγητής των Ελληνικών. Ο καρδινάλιος Φραγκίσκος Βαρβερίνης τον ονόμασε βιβλιοθηκάριό του, και ο Πάπας Αλέξανδρος Ζ' τον διόρισε επίτιμο θαλαμηπόλο του, και βιβλιοθηκάριο της Βατικανής Βιβλιοθήκης. Ο Κλήμης Α' του χορήγησε ισόβια σύνταξη.
Απεβίωσε τον Ιανουάριο του 1669.
Άδωνις Κύρου (εκδότης)

Βιογραφικά στοιχεία

Γεννήθηκε στη Λευκωσία το 1872 και πέθανε στην Αθήνα το 1918. Μετά το πέρας των εγκύκλιων σπουδών του στην ιδιαίτερη πατρίδα του την Κύπρο, παρακολούθησε μαθήματα στη Νομική Σχολή του Πανεπιστημίου Αθηνών, ενώ ταυτόχρονα εισήλθε στη δημοσιογραφία. Δημοσίευσε τα πρώτα του άρθρα και χρονογραφήματα στην εφημερίδα Σκριπ και Ακρόπολη, αν και και κατά καιρούς έγραφε στην κυπριακή εφημερίδα Πατρίς του θείου του Αχιλλέα Λιασίδη. Από το 1898 υπήρξε συνεκδότης της εφημερίδας Εστία μαζί με τον Σπύρο Δάσιο, ενώ το 1900 η εφημερίδα πέρασε στα χέρια του καθ'ολοκληρία. Μετά τον θάνατό του, την έκδοση της εφημερίδας ανέλαβαν οι γυιοί του Αχιλλέας Κύρου και Κύρος Κύρου.
Team Silent

Η Team Silent ήταν ομάδα ανάπτυξης βιντεοπαιχνιδιών της Konami Computer Entertainment Tokyo (KCET), θυγατρική της Konami. Ευθύνεται για τη δημιουργία των τεσσάρων πρώτων παιχνιδιών της σειράς Silent Hill της Konami, τα οποία κυκλοφόρησαν από το 1999 μέχρι το 2004, με τους επόμενους τίτλους να αναπτύσσονται από τις εξωτερικές εταιρίες Climax Studios και Double Helix Games. Σύμφωνα με το συνθέτη της μουσικής της σειράς, Άκιρα Γιαμαόκα, η Team Silent αποτελούνταν από μέλη τα οποία απέτυχαν σε προηγούμενα εγχειρήματα και αρχικά σκόπευαν να αποχωρήσουν από την εταιρία, πριν το πρώτο παιχνίδι Silent Hill γίνει επιτυχία. Σύμφωνα με τον Κένζι ΛαΜαρ, καλλιτέχνη του Silent Hill: Homecoming, η ομάδα τελικά απορρίφθηκε από την ίδια την Konami, καθώς ήθελε δυτικές ομάδες ανάπτυξης να φτιάξουν τα παιχνίδια της σειράς. Η Konami Computer Entertainment Tokyo συγχωνεύθηκε με τη μητρική της εταιρία, Konami, τον Απρίλιο του 2005.
Πεπιτό Παβόν

Βιογραφία

Προερχόμενος από την ΕΣ Λα Σιοτά, ο Πεπιτό Παβόν αγωνίστηκε με τα χρώματα της Ολιμπίκ Μαρσέιγ από το 1960 έως το 1964 στην θέση του μέσου. Αργότερα, επέστρεψε στην ομάδα από την οποία ξεκίνησε την ενασχόλησή του με το ποδόσφαιρο, όπου και ολοκλήρωσε την καριέρα του το 1974.
Απεβίωσε τον Οκτώβριο του 2012 στην πόλη της Λα Σιοτά, σε ηλικία 71 ετών.

Προσωπική ζωή

Ήταν πατέρας του πρώην ποδοσφαιριστή Μισέλ Παβόν.
Εκδόσεις Διόπτρα

Ιστορικό

Η εταιρεία ιδρύθηκε το 1978 με εκδόσεις τίτλων στις κατηγορίες: Διατροφή και Υγεία, Προσωπική Ανάπτυξη, Ψυχολογία, Πνευματική Αναζήτηση. Με την πάροδο του χρόνου οι κατηγορίες εμπλουτίστηκαν και οι Εκδόσεις Διόπτρα επεκτάθηκαν στην Ελληνική και Ξένη Πεζογραφία, στη Γονική Φροντίδα, στο Αστυνομικό Μυθιστόρημα, στην Παιδική Πεζογραφία, αλλά και στη Μαγειρική.
Το moto των εκδόσεων Διόπτρα: Βιβλία με Θέα τη Ζωή.
Κελευστής

Ετυμολογία

Η λέξη «κελευστής» προέρχεται από το ρήμα κελεύω (προστάζω).

Διακριτικά

Τα διακριτικά του στρατιωτικού βαθμού αυτού, είναι ένα ανάποδο τρίγωνο με μια γωνία στο κάτω μέρος του, στο κέντρο του το τρίγωνο φέρει, το διακριτικό της ειδικότητας (στο λιμενικό σώμα το ανάποδο τρίγωνο στο κέντρο του φέρει το σύμβολο του λιμενικού, τις χιαστί άγκυρες).
Στις στολές επιθεωρήσεως, εξόδου υπηρεσίας και περιπόλου τα διακριτικά φέρονται και στους δυο βραχίονες. Αντίθετα στις στολές υπηρεσίας, wooly pully και εργασίας τα διακριτικά φέρονται μόνο στον αριστερό βραχίονα.
Δήμος Λάρνακας

Τοποθεσία

Ο Δήμος Λάρνακας βρίσκεται στο κέντρο της πόλης της Λάρνακας. Στα ανατολικά συνορεύει με τον Δήμο Δρομολαξιάς-Μενεού και στα βόρεια με τον Δήμο Αραδίππου και τον Δήμο Λειβαδιών. Το νότιο και ανατολικό τμήμα της διοικητικής του έκτασης είναι παραθαλάσσιο. Στα δημοτικά όρια του Δήμου Λάρνακας βρίσκεται το Διεθνές Αεροδρόμιο Λάρνακας και το Λιμάνι Λάρνακας.

Ιστορία

Η δημιουργίας δημοτική αρχής στη Λάρνακα έγινε το 1858 (επί τουρκοκρατίας), όταν δημιουργήθηκε δημοτικό συμβούλιο με πρόεδρο τον Χατζή Ομέρ Σιτκή. Το 1878 ξεκινά η αγγλοκρατία στην Κύπρο. Οι Άγγλοι χώρισαν την Κύπρο σε έξι επαρχίες, κάθε μια από τις οποίες είχαν υποδιοικήσεις ή υποδιαμερίσματα και επέτρεψαν να λειτουργήσει μια μορφή αυτοδιοίκησης. Την ίδια χρονιά στην Λάρνακα εκλέγηκε δήμαρχος ο Φρέτερικ Χαϊντεστάμ, ελληνοσουηδικής καταγωγής. Το 1880 εκλέχθηκε για πρώτη φορά Ελληνοκύπριος δήμαρχος, ο Ζήνων Δ. Πιερίδης.

Αθλητικά σωματεία και αθλητικές εγκαταστάσεις

Στον Δήμο Λάρνακας έδρευαν και εδρεύουν διάφορα αθλητικά σωματεία. Τα παλαιότερα σημαντικότερα σωματεία ήταν ο Πεζοπορικός Όμιλος Λάρνακας και η ΕΠΑ Λάρνακας, οι οποίες, μετά από δεκαετίες λειτουργίας, συνενώθηκαν δημιουργώντας την ΑΕΚ Λάρνακας. Ακόμα ένα σημαντικό σωματείο που είχε την έδρα του στον Δήμο Λάρνακας ήταν η Αλκή Λάρνακας, η οποία πλέον δεν υφίσταται. Οι ποδοσφαιρικές ομάδες των σωματείων αυτών χρησιμοποιούσαν ως έδρα το Παλιό Στάδιο ΓΣΖ και στη συνέχεια το Νέο ΓΣΖ. Η ΑΕΚ Λάρνακας κατασκεύασε το 2016 το ΑΕΚ Αρένα. Και τα τρία στάδια βρίσκονται εντός των δημοτικών ορίων του Δήμου Λάρνακας. Επιπρόσθετα, στον δήμο υπάρχει το Κίτιον Αθλητικό Κέντρο, το οποίο χρησιμοποιείται από τις καλαθοσφαιρικές και πετοσφαιρικές ομάδες των πιο πάνω σωματείων.
Ακόμη, στον Δήμο Λάρνακα εδρεύουν, μετά το 1974, η Ανόρθωση Αμμοχώστου και η Νέα Σαλαμίνα Αμμοχώστου. Τα δύο σωματεία κατέστησαν προσφυγικά μετά την κατάληψη της Αμμοχώστου από τον τουρκικό στρατό κατά την τουρκική εισβολή του 1974. Τα δύο σωματεία έχουν ιδιόκτητα στάδια εντός των δημοτικών ορίων του Δήμου Λάρνακας, το Στάδιο Αντώνης Παπαδόπουλος και το Στάδιο Αμμόχωστος.
Χρονική λογική διαστημάτων

Η Χρονική λογική διαστημάτων (Interval temporal logic) ή λογική διαστημάτων (interval logic) είναι μια χρονική λογική για την αναπαράσταση προτασιακών και πρωτοβάθμιων λογικών συλλογισμών σχετικών με περιόδους του χρόνου, που μπορεί να χειριστεί ακολουθιακή και παράλληλη σύνθεση. Αντί να χειρίζονται άπειρες ακολουθίες καταστάσεων, οι χρονικές λογικές διαστημάτων χειρίζονται πεπερασμένες ακολουθίες.
Οι χρονικές λογικές διαστημάτων βρήκαν εφαρμογές στην επιστήμη των υπολογιστών, την τεχνητή νοημοσύνη και τη γλωσσολογία. Οι πρωτοβάθμιες χρονικές λογικές διαστημάτων αναπτύχθηκαν αρχικά τη δεκαετία του 1980 για την προδιαγραφή και την επαλήθευση πρωτοκόλλων υλοποιημένων σε υλικό. Η Χρονική λογική διαστημάτων (Interval Temporal Logic ή ITL) είναι μια ειδική μορφή χρονικής λογικής, που δημιουργήθηκε αρχικά από τον Μπεν Μοσκόβσκι για τη διατριβή του στο Πανεπιστήμιο του Στάνφορντ. Είναι χρήσιμη για την τυπική περιγραφή υλικού και λογισμικού για συστήματα βασισμένα σε υπολογιστές. Υπάρχουν εργαλεία που υποβοηθούν αυτήν τη διαδικασία. Το Tempura παρέχει ένα εκτελέσιμο πλαίσιο για ITL. Σημαντικό θέμα κατά το σχεδιασμό της ITL αποτέλεσε η δυνατότητα σύνθεσης (compositionality).
Γνωστές παραλλαγές της χρονικής λογικής διαστημάτων είναι η γραφική λογική διαστημάτων (graphical interval logic), η λογική διαστημάτων με σημεία (signed interval logic) και η μελλοντική λογική διαστημάτων (future interval logic).
Κύπελλο ΟΥΕΦΑ 2005-2006

Το Κύπελλο ΟΥΕΦΑ 2005-2006 κατακτήθηκε από τη Σεβίλλη ΦΚ κερδίζοντας στον τελικό την Μίντλεσμπρο Φ.Κ.. Ο τελικός, υπήρξε η πρώτη ευρωπαική κατάκτηση τίτλου για την Σεβίλλη και η πρώτη συμμετοχή της Μίντλεσμπορ σε τελικό ευρωπαικής διοργάνωσης. Ο τελικός διεξήχθει στο Στάδιο Φίλιπς στο Αϊντχόφεν της Ολλανδίας. Διατητής του τελικού υπήρξε ο Χέρμπερτ Φάντελ. Η Μίντλεσμπρο σφράγισε την θέση της στον τελικό μέσα απο δύο δραματικές ανατροπές (στα προημιτελικά νίκησε την ΦΚ Βασιλεία 4-3 στο σύνολο και έπειτα στην ημιτελικό την ΦΚ Στεάουα Βουκουρεστίου). Η Σεβίλλη την επόμενη χρονιά πήγε για να υπερασπιστεί το τρόπαιο.
Η ΤΣΣΚΑ Μόσχας αποτελούσε την απερχόμενη πρωταθλήτρια, όχι μόνο γιατί δεν πήγε στον τελικό, αλλά αποκλείστηκε στη φάση των ομίλων.
Άλλιο το κινεζικό

Κατανομή

Το κινέζικο κρεμμύδι είναι ιθαγενές στην Κίνα, όπου καλλιεργείται ευρέως, καθώς και σε άλλες Ασιατικές χώρες (Καμπότζη, Ινδονησία, Ιαπωνία, Κορέα, Λάος, Μαλαισία, Βιρμανία, Σιγκαπούρη, Ταϊλάνδη και Βιετνάμ). Καλλιεργείται επίσης και σε μερικές χώρες εκτός Ασίας, όπως στην Κούβα και στις ΗΠΑ.

Μαγειρική

Λόγω της ήπιας και δροσερής γεύσης του γίνεται τουρσί και συνοδεύει πικάντικα τρόφιμα με κρέας στην ιαπωνική και βιετναμέζικη κουζίνα. Για παράδειγμα τρώγεται μαζί με ιαπωνικό κάρυ για να εξισορροπήσει την πικάντικη γεύση. 
Στο Βιετνάμ τρώγεται κατά την διάρκεια της πρωτοχρονιάς.

Φαρμακευτική

Το άλλιο το κινεζικό χρησιμοποιείται από την κινέζικη παραδοσιακή ιατρική ως τονωτικό καθώς και για να καταπραΰνει τον πόνο του στομάχου.
Νόρμπερτ φαν Μπλούμεν

Βιογραφία

Ο Νόρμπερτ φαν Μπλούμεν γεννήθηκε στην Αμβέρσα και ήταν ο μικρότερος αδελφός των Πίτερ φαν Μπλούμεν και Γιαν Φρανς φαν Μπλούμεν. Οι δύο μεγαλύτεροι αδελφοί του ήταν ζωγράφοι που πραγματοποίησαν επιτυχημένη σταδιοδρομία στην Ιταλία και στην Αμβέρσα. Ο Νόρμπερτ εκπαιδεύτηκε από τον μεγαλύτερό του αδελφό, Πίτερ, αλλά πρέπει να είχε και άλλους Δασκάλους καθώς ο Πίτερ έφυγε για τη Λυών το 1674. Αργότερα στη Λυών μετέβη και ο άλλος αδελφός του, ο Γιαν Φρανς. Οι δύο αδελφοί αργότερα ταξίδεψαν στη Ρώμη, όπου, το 1688, καταγράφονται στην ενορία του Sant'Andrea delle Fratte. Το 1690 ο Νόρμπερτ συνάντησε τους δύο αδελφούς του στη Ρώμη, αλλά δεν είναι βέβαιο αν διέμεινε στην ενορία του Sant'Andrea delle Fratte.
Ο Νόρμπερτ έγινε μέλος των Bentvueghels, μιας οργάνωσης Φλαμανδών και Ολλανδών καλλιτεχνών που δραστηριοποιούνταν στη Ρώμη. Κοινή πρακτική της εταιρείας ήταν να αποδίδει σε όλα της τα μέλη προσωνύμια και το προσωνύμιο του Νόρμπερτ ήταν Cefalus ή Cephalos. Ο λόγος που του αποδόθηκε το όνομα Κέφαλος, ήρωα της αρχαίας ελληνικής μυθολογίας, δεν έχει διασωθεί.
Το 1724 ο Νόρμπερτ έφυγε από τη Ρώμη, όπου παρέμεινε μόνον ο αδελφός του Γιαν Φρανς, καθώς ο Πίτερ είχε επιστρέψει στη γενέτειρά του, Αμβέρσα, ήδη από το 1694. Ο Νόρμπερτ πιθανότατα είχε επιστρέψει πρώτα στην Αμβέρσα, αλλά δεν παρέμεινε εκεί ίσως λόγω έλλειψης εμπορικής επιτυχίας. Στη συνέχεια μετέβη κι εγκαταστάθηκε στο Άμστερνταμ, όπου παρέμεινε για το υπόλοιπο της ζωής του.
Στο Άμστερνταμ ήταν ένας από τους Δασκάλους του Κορνέλις Πλόοτ φαν Άμστελ.

Έργο

Ο Νόρμπερτ φαν Μπλούμεν ζωγράφιζε κυρίως σκηνές καθημερινότητας και ιταλικού ύφους τοπία, τα οποία υφολογικά είναι παρεμφερή με αυτά του του μεγαλύτερου αδελφού του Πίτερ, ο οποίος υπήρξε και δάσκαλός του.
Δημιούργησε, επίσης, και μερικούς πίνακες ιστορικού περιεχομένου για τις μυστικές καθολικές εκκλησίες στην Ολλανδία και μερικά πορτρέτα, όπως το Πορτρέτο του Jan Pietersz Zomer, εμπόρου έργων τέχνης στο Άμστερνταμ (σήμερα στο Ρέικσμουζεουμ).
Φαίνεται ότι ο Νόρμπερτ ποτέ δεν κατάφερε να φθάσει το επίπεδο επιτυχίας των παραγωγικότατων αδελφών του Πίτερ και Γιαν Φρανς, των οποίων οι τιμές των έργων βρίσκονταν σε πολύ υψηλά επίπεδα κατά τη διάρκεια της ζωής τους και σήμερα βρίσκονται σε περίοπτες συλλογές ανά τον κόσμο. Πιστεύεται ότι εγκατέλειψε τη Ρώμη και την Ιταλία λόγω του χαμηλού επιπέδου επιτυχίας του εκεί.
Ματθαίος Μυλωνογιάννης

Βιογραφικά στοιχεία

Γεννήθηκε στον Άνω Κεφαλά της επαρχίας Αποκορώνου του νομού Χανίων και ήταν γιος του Σταματίου Μυλωνογιάννη οπλαρχηγού στην Επανάσταση του 1821. Από νεαρή ηλικία, λόγω του ασυμβίβαστου χαρακτήρα του, καταδιωκόμενος από τις τουρκικές αρχές της Κρήτης, αναγκάσθηκε να καταφύγει στην Αθήνα. Λίγο αργότερα συμμετείχε με ενθουσιασμό στην επανάσταση της Θεσσαλίας το 1851, επικεφαλής ομάδας Κρητικών, όπου και τραυματίσθηκε σοβαρά στη μάχη της Καλαμπάκας τον Μάιο του 1851.
Όταν εκδηλώθηκε η Κρητική Επανάσταση του 1858, επέστρεψε στη Κρήτη, λαμβάνοντας μέρος ως οπλαρχηγός. Στην Κρητική Επανάσταση του 1866,  έλαβε και πάλι τα όπλα από τους πρώτους, ενώ εκλέχθηκε ως ένας των αρχηγών της περιοχής του Αποκορώνου, ιδιότητα με την οποία και διακρίθηκε σε διάφορες επιχειρήσεις στις επαρχίες Αποκορώνου, Κυδωνίας, Σελίνου, Κισάμου, Σφακίων, Ρεθύμνης και Αγίου Βασιλείου, όπως η Μάχη του Καλονύκτη.
Μετά το τέλος της επανάστασης, κατέφυγε και πάλι στην Αθήνα όπου και παρέμεινε μέχρι το 1878, όταν και επέστρεψε στην πατρίδα του, προκειμένου να συμμετάσχει στη νέα επανάσταση στην οποία και πάλι ως οπλαρχηγός, διακρίθηκε ιδιαίτερα στη μάχη του Τσιβαρά στις 10 με 12 Ιουνίου 1878, στην οποία καταδίωξε πολυάριθμους Τούρκους στρατιώτες μέχρι τα παράλια και μάλιστα υπό τις επευφημίες του αγγλικού στόλου που ναυλοχούσε στη Σούδα. Στη περίοδο της αυτόνομης κυβέρνησης της Κρήτης, εξελέγη κατ' επανάληψη βουλευτής της επαρχίας του μέχρι και το 1889, όταν καταλύθηκε η αυτονομία του νησιού και κατέφυγε και πάλι στην Αθήνα.
Το 1895, λόγω της εκδήλωσης της επανάστασης του 1895, κατέφτασε αμέσως στη πατρίδα του, όπου και συμμετείχε στη τελευταία αυτή επανάσταση ως αρχηγός των εξεγερθέντων Αποκορωνιατών.
Για τις σπουδαίες του προσφορές προς την πατρίδα ο Βασιλεύς Γεώργιος ο Α΄ του απένειμε το παράσημο του Τάγματος του Σωτήρος.  Ο Ματθαίος Μυλωνογιάννης πέθανε στη Χαλέπα Χανίων, στις 14 Νοεμβρίου του 1901 και κηδεύτηκε από την Κρητική Πολιτεία με τιμές «εν ενεργεία στρατηγού». Από τα παιδιά του Ματθαίου, διακρίθηκαν ο Γεώργιος Μυλωνογιάννης ή Μυλωνογιαννάκης, που σπούδασε ιατρός με υποτροφία του Βασιλέως, ο Μιχαήλ Μυλωνογιάννης, επίσης οπλαρχηγός που έδρασε στη τελευταία Κρητική Επανάσταση και ο Σταμάτιος Μ. Μυλωνογιάννης, ο γιος του οποίου, ο Αλέξανδρος υπήρξε στρατοδίκης και πολιτικός.
Αεροδρόμιο Αμυγδαλεώνα Καβάλας

Ιστορικό

Το χώρο του αεροδρομίου χρησιμοποιούσε η Στρατιωτική Αεροπορία από το 1938. Το αεροδρόμιο Αμυγδαλεώνα χτίστηκε ανάμεσα στο 1947 και το 1948 και ήταν το μοναδικό αεροδρόμιο της περιοχής του νομού Καβάλας, μέχρι τις αρχές της δεκαετίας του 1980 όταν και χτίστηκε ο Κρατικός Αερολιμένας Καβάλας.
Η κατασκευή του αεροδρομίου ξεκίνησε κατά τη διάρκεια του Εμφύλιου πολέμου, μαζί με άλλα πολλά εκείνη την περίοδο, κυρίως προς εξυπηρέτηση πολεμικών αναγκών. Το αεροδρόμιο κατασκευάστηκε στο πλαίσιο του Σχεδίου Μάρσαλ με οικονομική βοήθεια προερχόμενη από τις Ηνωμένες Πολιτείες Αμερικής. Πέρα από βομβαρδιστικά αεροσκάφη, μέσω του αεροδρομίου μετακινούνται και αρκετά στελέχη του κρατικού μηχανισμού, που επισκέπτονται τη περιοχή. Μάλιστα αεροπλάνο που είχε απογειωθεί από τον Αμυγδαλεώνα, έπιασε φωτιά εν πτήσει, πάνω από τη Μαλακάσα, στις 6 Ιουνίου 1949. Στο συγκεκριμένο αεροπλάνο επέβαινε ο διοικητής της 7ης Μεραρχίας Πεζικού Γεώργιος Κώτσαλος.
Τη δεκαετία του 1960 το αεροδρόμιο του Αμυγδαλεώνα άρχισε να θεωρείται μικρό για τις αυξανόμενες ανάγκες της εποχής, μιας και εξυπηρετούσε δύο πόλεις, την Καβάλα και τη Δράμα. Στις 21 Σεπτεμβρίου του 1966, η κυβέρνηση του Στέφανου Στεφανόπουλου, μέσω του υπουργού Συγκοινωνιών Ιωάννη Γιαμά, ανακοίνωσε επιτόπου, επέκταση του αεροδρομίου Αμυγδαλεώνα, κάτι που δεν πραγματοποιήθηκε ποτέ. Αντιθέτως, τη δεκαετία του 1980 όλη η πολιτική λειτουργία του αεροδρομίου μεταφέρεται στον Κρατικό Αερολιμένα Καβάλας.
Το 2015, έπειτα από σχετική άδεια που δόθηκε από το Γενικό Επιτελείο Αεροπορίας, την Εφορεία Αρχαιοτήτων και την Κτηματική Υπηρεσία, ορισμένοι ιδιώτες πραγματοποίησαν έρευνες στο χώρο του Αεροδρομίου Αμυγδαλεώνα, για την ανεύρεση θησαυρού. Σύμφωνα με πληροφορίες Ρώσου αξιωματικού που συμμετείχε στην κατασκευή του αεροδρομίου το 1947, ο θησαυρός βρισκόταν εντός του αεροδρομίου. Τελικά ο θησαυρός δε βρέθηκε.

Υποδομή

Το αεροδρόμιο βρίσκεται σε υψόμετρο 62 μέτρων (203 πόδια) από το επίπεδο της θάλασσας. Διαθέτει έναν διάδρομο κατεύθυνσης 14/32, με τσιμεντένια επιφάνεια. Οι διαστάσεις του είναι 1.570x30 μέτρα (5.150x98 πόδια).
725 Αμάντα

Φυσικά χαρακτηριστικά

Η μέση διάμετρος της Αμάντας εκτιμάται σε 21,52 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,072. Η Αμάντα περιστρέφεται γύρω από τον εαυτό της μία φορά κάθε 3 ώρες και 45 λεπτά.
Τιουμέν

Γεωγραφία

Το Τιουμέν βρίσκεται στο νότο της δυτική Σιβηρίας, στις όχθες του ποταμού Τουρά. Κάθε άνοιξη, η περιοχή γύρω από την πόλη πλημμυρίζει, λόγω του λιώσιμου των χειμερινών πάγων του ποταμού Τουρά.